Skip brand in Kaapstad-haweDie Verona Port Villa staan in ligte laaie in Kaapstad se hawe (Foto: Stad Kaapstad) ŉ Skip, met 100 000 liter diesel aan boord, het Woensdag in Kaapstad se hawe gebrand. Liezl Moodie, woordvoerder van die stad se brandweer, het gesê vyf bemanningslede is ontruim. Geen beserings is aangemeld nie. Groot swart rookwolke het van die visserskip, die Verona Port Villa, geborrel. Die skip was in die vraghouer-deel van die hawe. Minstens ses brandweerwaens het reageer. Theo Layne van die brand- en reddingsdiens, het gesê ŉ voertuig is ook ontbied om bystand te lewer indien enigiets sou mors. Buiten die 100 000 liter diesel aan boord, het die skip ook 800 000 stukke plastiekverpakkingsmateriaal vervoer, lui ŉ verklaring van Transnet.